La ravgia

Dad Irmela Wendt, translaziun Reto Capeder

Stefan aveva charplina cun tuts: cun Peder è el er gia sa dispità ed er cun Jürg (quel n'ha per il solit dispita cun nagin), cun Andri, cun Lucas, cun Marcus e cun ils mattatschs da las autras classas. 
In bel di durant l'ura da dissegnar, mo sis uffants eran en scola, sa tschenta Stefan da vart sanestra oradim en in chantun e sburfla profundamain. "Ve nà tar nus", di la scolasta. Ma quai na fa el betg. La scolasta al lascha star in'urella, alura va ella vi tar el, e qua di el: "En mintga cas maz jau insatgi."
La scolasta lascha ils auters tschintg sulets, prenda Stefan cun ella e va en stanza da scolasts. Da quellas uras na sa chatta là nagin. "Di anc ina giada quai che ti has ditg gist avant!" Ed ella di anc ina giada. "Sin tgi es uschè ravgià, forsa sin mai?"
"Sin mes frar", di Stefan, "quel è vegnì bittà or da scola, uss emprenda el da miradur, e cura ch'el turna la saira da la lavur, ma rumpa el tut mias chasas che jau hai zambregià." – "E tge di tes bab?" – "Quel na sa maschaida betg en noss affars." – "E tia mamma?" – "Quella n'ha nagina peda." – "E l'auter frar?" – "Quel na discurra betg cun mai." – "E Lea, tia sora?" – "Cun quella na discur jau betg."